แรงซื้อSSF-RMF หนุน SET ปิดพุ่ง 23 จุด แวลู่หนาแน่น 8.8 หมื่นลบ. จับตาประชุมกนง.พรุ่งนี้
แรงซื้อSSF-RMF หนุน SET ปิดพุ่ง 23 จุด แวลู่หนาแน่น 8.8 หมื่นลบ. จับตาประชุมกนง.พรุ่งนี้ โดยดัชนีปิดตลาดวันนี้ ที่ระดับ 1,424.39 จุด บวก 22.61 จุด หรือ 1.61% มูลค่าการซื้อขาย 8.78 หมื่นล้านบาท
22 ธ.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,424.39 จุด บวก 22.61 จุด หรือ 1.61% มูลค่าการซื้อขาย 8.78 หมื่นล้านบาท
10 หุ้นดันดัชนีวันนี้

ด้าน นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี เปิดเผยว่า ตลาดหุ้นไทยวันนี้เกิดเทคนิคเคิลรีบาวด์หลังจากที่ปรับตัวลงไปมากเมื่อวานนี้ คล้ายกับตลาดในยุโรปที่เทรดบ่ายนี้ก็รีบาวด์ขึ้นมาได้หลังจากวานนี้ร่วงไปราว 3% ส่วนตลาดภูมิภาคเอเชียวันนี้เคลื่อนไหวในแดนลบเป็นส่วนใหญ่ ต่างยังกังวลสถานการณ์แพร่ระบาดของเชื้อไวรัสโควิด-19 ทั้งในประเทศและต่างประเทศ หลังจากพบการกลายพันธุ์ในอังกฤษ และในไทยเองก็พบผู้ติดเชื้อเพิ่มขึ้นมาก
อย่างไรก็ตาม เม็ดเงินยังต้องการที่จะเข้าลงทุนในสินทรัพย์เสี่ยง เพียงแต่ในระยะสั้นมีเรื่องการแพร่ระบาดไวรัสโควิด-19 มาเป็นแรงกดดัน ทำให้กองทุนขายออกมามากวานนี้ แต่นักลงทุนต่างชาติยังซื้ออยู่ และวันนี้ตลาดฯน่าจะได้แรงหนุนจากแรงซื้อของกองทุน SSF และ RMF เข้ามาช่วยได้ส่วนหนึ่ง
สำหรับแนวโน้มการลงทุนในวันพรุ่งนี้ (23 ธ.ค.) นายชัยยศ กล่าวว่า ตลาดฯคงจะแกว่งไซด์เวย์ และมีโอกาสพักตัว พร้อมให้ติดตามการประชุมคณะกรรมการนโยบายการเงิน (กนง.) ในวันพรุ่งนี้คาดว่าจะคงอัตราดอกเบี้ยนโยบาย และติดตามสถานการณ์การแพร่ระบาดไวรัสโควิดทั้งในประเทศและต่างประเทศอย่างใกล้ชิด โดยเฉพาะอังกฤษยังน่าเป็นห่วง
พร้อมให้แนวรับ 1,410 จุด ส่วนแนวต้าน 1,430-1,440 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT    มูลค่าการซื้อขาย    3,969.29 ล้านบาท  ปิดที่  41.25 บาท  เพิ่มขึ้น  0.75 บาท
KBANK  มูลค่าการซื้อขาย    3,711.70 ล้านบาท  ปิดที่ 115.00 บาท  เพิ่มขึ้น  5.00 บาท
BANPU  มูลค่าการซื้อขาย    3,114.16 ล้านบาท  ปิดที่  10.60 บาท  ลดลง   0.30 บาท
ADVANC มูลค่าการซื้อขาย    2,242.33 ล้านบาท  ปิดที่ 178.50 บาท  เพิ่มขึ้น  1.00 บาท
CPALL  มูลค่าการซื้อขาย    2,179.06 ล้านบาท  ปิดที่  59.75 บาท  ราคาไม่เปลี่ยนแปลง
ตลาดหุ้นเอเชีย
